রংপুর অঞ্চলে চলছে মাঝারি ও ভারী শৈত্যপ্রবাহ। সপ্তাহখানেকের বেশি সময় ধরে কনকনে শীত আর হিমেল হাওয়ায় বিপর্যস্ত হয়ে পড়েছে এই অঞ্চলের জনজীবন। এরই মধ্যে উত্তরের জেলা পঞ্চগড়ে দেশের ইতিহাসে সর্বনিম্ন তাপমাত্রা রেকর্ড হয়েছে। গত বুধবার থেকে গতকাল শনিবার পৌষ মাসের শেষ দিন পর্যন্ত ঘন কুয়াশায় আচ্ছন্ন হয়ে আছে উত্তরের আকাশ। আজ শুরু হচ্ছে মাঘ মাস। মাঘে শীত আরো তীব্র হবে—এমন আশঙ্কায় শঙ্কিত হয়ে পড়েছে সাধারণ মানুষ।